SIR আতঙ্কে পরিযায়ী শ্রমিকের মৃত্যু! চাঞ্চল্য মুর্শিদাবাদে

ওয়েব ডেস্ক : এসআইআর (SIR) সংক্রান্ত নোটিসকে কেন্দ্র করে আতঙ্কের মধ্যেই এক পরিযায়ী শ্রমিকের মৃত্যু! এমনই চাঞ্চল্যকর অভিযোগ উঠল মুর্শিদাবাদের (Murshidabad) ডোমকলে (Domkal)। পরিবারের দাবি, স্ত্রীর নামে এসআইআর নোটিস আসার পর থেকেই তীব্র মানসিক চাপে ভেঙে পড়েছিলেন তিনি। অভিযোগ, সেই আতঙ্ক থেকেই হৃদরোগে আক্রান্ত হয়ে মৃত্যু (Death) হয়েছে ওই শ্রমিকের।

ঘটনাটি ঘটেছে ডোমকল (Domkal) থানার অন্তর্গত ভগীরথপুর গ্রাম পঞ্চায়েতের ফতেপুর হাট এলাকায়। মৃতের নাম জয়নাল আনসারী (৩৪)। পেশায় রাজমিস্ত্রি জয়নাল কাজের সূত্রে হাওড়ার সাঁকরাইলে থাকতেন।

পরিবার সূত্রে খবর, জয়নালের স্ত্রী রেখা শেখের নামে এসআইআর (SIR) সংক্রান্ত একটি নোটিস আসে। অভিযোগ, নামের গরমিল কারণে তাঁকে শুনানিতে হাজিরা দেওয়ার নির্দেশ দেওয়া হয়। নোটিস আসার পর থেকেই মানসিকভাবে ভেঙে পড়েন জয়নাল। পরিবারের অভিযোগ, স্ত্রীর ভবিষ্যৎ, নাগরিকত্ব নিয়ে অনিশ্চয়তা এবং এসআইআর নোটিসের ভয়ে তিনি দিনের পর দিন ঠিকমতো খাওয়া-দাওয়া বন্ধ করে দেন।

আরও খবর : ২৬-এর ভোটে বারুইপুরের সভা থেকে টার্গেট বেঁধে দিলেন অভিষেক

গত ২৮ ডিসেম্বর রেখা শেখ ডোমকল ব্লক সমষ্টি উন্নয়ন আধিকারিকের দফতরে হাজিরা দিয়ে শুনানি সম্পূর্ণ করেন। তবে তার মধ্যে ঘটে যায় অঘটন। কাজের উদ্দেশ্যে হাওড়ার সাঁকরাইলে যাওয়ার পথে আচমকা অসুস্থ হয়ে পড়েন জয়নাল আনসারী। পরে হৃদরোগে তাঁর মৃত্যু (Death) হয় বলে পরিবারের দাবি।

পরিবারের অভিযোগ, দীর্ঘদিনের মানসিক চাপ ও আতঙ্কই তাঁর মৃত্যুর কারণ। ঘটনাকে ঘিরে এলাকায় তীব্র ক্ষোভ ও চাঞ্চল্য ছড়িয়েছে। স্থানীয়দের একাংশের বক্তব্য, এসআইআর প্রক্রিয়া নিয়ে আপত্তি নেই, কিন্তু নাম সংক্রান্ত গরমিল হলে ‘বাংলাদেশি’ তকমা লাগিয়ে বাংলাদেশে পাঠিয়ে দেওয়া হবে—এই ধরনের ভয়ের পরিবেশ মানুষকে মানসিকভাবে ভেঙে দিচ্ছে।

স্থানীয়দের অভিযোগ, এই আতঙ্কের রাজনীতির ফলেই সাধারণ মানুষ চরম মানসিক চাপে পড়ছেন। তারই পরিণতি হিসেবে ঘটছে অকাল মৃত্যু। এসআইআর নোটিস, অনিশ্চয়তা ও ভয়ের আবহে আর কত প্রাণ যাবে, এই প্রশ্নই এখন ডোমকল থেকে গোটা মুর্শিদাবাদ জুড়ে ঘুরপাক খাচ্ছে।